[Foto’s en video] Gat in seiljag wat walvis trefLewensreddingsbaadjies en ander toerusting is gebruik om die gat toe te stop Foto: NSRI Die Nasionale Seereddingsinstituut (NSRI) in Simonstad moes Saterdag bontstaan nadat ŉ seiljag ŉ walvis getref het en besig was om te sink. “Die span is omstreeks 12:15 ontbied na berigte dat ŉ 35 voet seiljag, Slegte gewoonte (Bad Habit), besig is om te sink,” het Darren Zimmerman, NSRI Stasie 10-stasiebevelvoerder, in ŉ verklaring gesê. Die seiljag, wat aan die jaarlikse Lenteregatta deelgeneem het, was ongeveer een seemyl van Vishoek. “Die seiljag het die walvis per ongeluk getref terwyl hulle teen ongever 13 knopie (24 km/h) gevaar het en die roer het uitgeskeur. Water het dadelik in die seiljag begin invloei in ŉ gat van ongeveer ŉ halfmeter breed.” Die seiljagbemanning het vinnig reageer en lewensreddingsbaadjies, seile, sitplekkussings en ander los voorwerpe op die seiljag gebruik om die gat te probeer toestop. “Die bemanning het ook met emmers van die water uitgeskep.” Terwyl die NSRI die seiljag begin sleep het, het die bemanning aan boord gebly om steeds die gat te probeer toestop en water met emmers uit te skep. Dit was moeilik om die seiljag te sleep, aangesien die roer nie gebruik kon word om dit te stuur nie. “Die NSRI het gereël dat die kusbemanning ekstra waterpompe bring om die water uit die seiljag te kry,” het Zimmerman verduidelik. ŉ 44 gallon-drom, gevul met water, is op die voorste punt van die seiljag geplaas om die agterkant van die seiljag uit die water te lig. Valsbaai se seiljagklub het hul hyskraan gebruik om die seiljag uit die water te tel. “Drie van die seiljagbemanning het beserings opgedoen. ŉ Vrou is vir verkluiming en verdrinkingsimptome behandel,” het Zimmerman gesê. “Nog ŉ vrou het sagteweefselbeserings aan haar knieë opgedoen en sy is in ŉ stabiele toestand na ŉ hospitaal geneem. ŉ Man het ŉ geringe besering aan sy lip opgedoen.” Die res van die bemanning, vier mans, het nie beserings opgedoen nie. “Die seiljagbemanning word geëer vir hul goeie seemanskap om te verhoed dat die seiljag sink.